Alex Ahrendtsen (DF), 2013-04-25:
Lad mig indledningsvis slå fast, at arbejdstidsaftaler har ingen indflydelse på kvaliteten af undervisningen – ingen overhovedet.
Den viste, at hverken arbejdstidsaftale 05 eller arbejdstidsaftale 08 har haft nogen væsentlig indflydelse på undervisningen, og de er meget forskellige i deres udgangspunkt.
05-aftalen handlede om timetælleriet; 08-aftalen handlede faktisk om friere rammer, som ledte hen mod den aftale og det indgreb, som vi har i dag.
Dansk Folkeparti har jo med god grund hele vejen igennem argumenteret for et afbalanceret indgreb, netop fordi arbejdstidsaftaler altså ikke ændrer på undervisningen og på kvaliteten.
Det, der sker i undervisningslokalet mellem læreren og eleven, er det, der giver god undervisning.
Desværre har vi set, at regeringen og Kommunernes Landsforening har kørt parløb fra begyndelsen, og derfor har vi så i dag denne situation, hvor vi skal have et indgreb
Ubalancen i aftalen er jo egentlig ret klar, og der er også nogle uhensigtsmæssigheder, som jeg havde håbet på vi ikke skulle se igen.
F.eks. bliver tælleriet jo genindført.
Det bliver sådan, at de enkelte skoler skal registrere lærernes arbejdstid.
Det blev ophævet med 08-aftalen, og det var jo en god ting.
Det var noget af det, som havde været lidt irriterende i 05-aftalen – der var det dog centralt.
Nu bliver det så lidt mere decentralt, men vi får stadig væk tælleriet, og det er ikke en god ting.
Det har vi fået bekræftelse på i dag.
Forberedelsestiden bliver afskaffet.
Vi ved fra erfaringerne fra Metropolskolen, at det har ikke været specielt godt.
I Dansk Folkeparti frygter vi faktisk en darwinisering af folkeskolen.
Vi frygter, at det kan medføre store forskelle i arbejdstid landet over, så man i én kommune på én skole har ét sæt arbejdstidsaftaler og et helt andet i den anden ende af landet.
I udlandet kender lærerne deres undervisningstid.
Dansk Folkeparti har ønsket et lovindgreb længe i stedet for dette skuespil, som regeringen jo har opført.
Pludselig hiver man 74 sider frem af skuffen og lader, som om det er noget, man har fundet på de sidste par dage.
Der er også det uheldige, at regeringen har blandet reformer og overenskomst sammen, og det har den jo gjort for at få finansieret heldagsskolen.
Lærerne skal finansiere den, for ellers havde der ikke været råd til den.
Det er meget uheldigt.
Derfor vil Dansk Folkeparti i forbindelse med den her behandling stille ændringsforslag, der skal forsøge at genoprette noget af den ubalance, der er i regeringens forslag.
Der er ingen tvivl om, at den danske model er truet af en knibtangsmanøvre: På den ene side af EU, på den anden side af regeringen.
Det har ikke været kønt at se på.
I praksis vil der fremover blive lavet nogle lokalaftaler mellem kommunerne og lokale lærerforeninger, og spørgsmålet er, om det så ikke vil modvirke, hvad regeringen egentlig har lagt op til her.
Det kan man jo selvfølgelig håbe på.
Men der er ingen tvivl om, at det vil medføre store forskelle landet over, hvad regeringen har gang i, og det vil afhænge meget af ledelsen, hvordan det her kommer til at blive udført.
Så Dansk Folkeparti siger ja til indgrebet.
Det har vi ønsket længe, så vi kan få afsluttet den her maskerade og maskepi og dette skuespil, så vi kan få børnene og lærerne ud i skolerne, og så forældrene igen kan ånde lettet op.
Men vi vil også forsøge at eliminere den uligevægt, som regeringen har lagt i dette lange lovindgrebsforslag, som udelukkende eller langt ad vejen støtter Kommunernes Landsforening.